|  |
| --- |
|  |
| **REPUBLIKA HRVATSKA ZAGREBAČKA ŽUPANIJA**  **GRAD VELIKA GORICA** |

**GRADSKO VIJEĆE**

KLASA:024-01/2025-04/80

URBROJ:238-31-02-2025-01

U Velikoj Gorici, 09. listopada 2025.

Na temelju članka 17. Zakona o sustavu civilne zaštite („Narodne novine“, broj 82/15, 118/18, 31/20, 20/21 i 114/22), članka 5. stavak 2 Uredbe o sastavu i strukturi postrojbi civilne zaštite („Narodne novine“, broj 27/17) i članka 33. Statuta Grada Velike Gorica (Službeni glasnik Grada Velike Gorice 1/21), Gradsko vijeće Grada Velike Gorice na 3. sjednici održanoj dana 08. listopada 2025. godine, donosi

**ODLUKU O OSNIVANJU POSTROJBE**

**CIVILNE ZAŠTITE OPĆE NAMJENE GRADA VELIKE GORICE**

**Članak 1.**

Ovom Odlukom osniva se Postrojba civilne zaštite opće namjene Grada Velike Gorice (u daljnjem tekstu: Postrojba), a u skladu s Procjenom rizika od velikih nesreća za Grad Veliku Goricu za 2025. godinu (Službeni glasnik Grada Velike Gorice 4/25).

**Članak 2.**

Postrojba se osniva za provođenje mjera civilne zaštite asanacije terena, potporu u provođenju mjera evakuacije, spašavanja, prve pomoći, zbrinjavanja ugroženog stanovništva te zaštite od poplava.

**Članak 3.**

Postrojba se mobilizira u slučaju neposredne prijetnje, katastrofe i velike nesreće, kada posljedice istih nadilaze mogućnosti zaštite i spašavanja operativnih snaga koje se zaštitom i spašavanjem bave u okviru redovne djelatnosti.

Postrojba se može mobilizirati i zbog sudjelovanja na vježbama i drugim aktivnostima sustava civilne zaštite.

Mobilizaciju Postrojbe obavlja gradonačelnik Grada Velike Gorice, u skladu s Pravilnikom o mobilizaciji, uvjetima i načinu rada operativnih snaga sustava civilne zaštite („Narodne novine“, broj 69/16).

**Članak 4.**

Upravno tijelo nadležno za poslove sigurnosti i civilnu zaštitu provodi odabir kandidata i raspored u Postrojbu.

Osobama koje se raspoređuju u Postrojbu izdaje se iskaznica pripadnika civilne zaštite.

Evidenciju pripadnika Postrojbe vodi Ured za sigurnost i civilnu zaštitu Grada Velike Gorice.

**Članak 5.**

Sredstva potrebna za ustrojavanje, opremanje, osposobljavanje i djelovanje Postrojbe osiguravaju se u proračunu Grada Velike Gorice.

Materijalna popuna planira se, osigurava i izvršava sukladno mogućnostima, planovima razvoja, smjernicama i zadaćama zaštite i spašavanja. Materijalna popuna oslanja se i na resurse pravnih osoba i građana s područja Grada Velike Gorice.

Materijalni ustroj Postrojbe utvrđuje se prema namjenskim zadaćama te standardiziranoj opremi i materijalno tehničkim sredstvima koji su dostupni na tržištu, a kompatibilni su sa opremom drugih operativnih snaga.

**Članak 6.**

Osobni i materijalni ustroj Postrojbe može se mijenjati sukladno promjenama u Procjeni rizika od velikih nesreća za Grad Veliku Goricu, kao i zbog utvrđivanja novih zahtjeva za njihovim angažiranjem u jedinstvenom sustavu zaštite i spašavanja Republike Hrvatske.

**Članak 7.**

Postrojba se osniva u skladu s člankom 6. Uredbe o sastavu i strukturi postrojbi civilne zaštite („Narodne novine“, broj 27/17), a prema strukturi sastoji se od:

1. Jedne (1) upravljačke skupine
2. Pet (5) operativnih skupina.

Upravljačka skupina sastoji se od dva (2) pripadnika, a svaka operativna skupina sastoji se od deset (10) pripadnika. Svaka operativna skupina ima svoga voditelja.

**Članak 8.**

Postrojba postupa sukladno operativnom postupovniku kojeg donosi načelnik Stožera civilne zaštite Grada Velike Gorice.

**Članak 9.**

Ova Odluka stupa na snagu osam dana od dana objave u Službenim glasniku Grada Velike Gorice.

Stupanjem na snagu ove Odluke prestaje važiti Odluka o osnivanju postrojbi civilne zaštite Grada Velike Gorice, KLASA: 030-08/2011-01/71, URBROJ: 238-33-10/2040-2011-1 od 7. travnja 2011. godine („Službeni glasnik Grada Velike Gorice“, broj 2/2011).

**PREDSJEDNIK**

**GRADSKOG VIJEĆA**

**Darko Bekić,univ.spec.pol.**